ธนชาตขายกองทุนตราสารรัฐ อายุ 6เดือน
บลจ.ธนชาต คลอดกองทุนใหม่ลงทุนตราสารภาครัฐ มูลค่า 1 พันล้านบาท ขาย 13 ก.ย.นี้
10 ก.ย. 2553

บลจ.ธนชาต คลอดกองทุนใหม่ลงทุนตราสารภาครัฐ มูลค่า 1 พันล้านบาท ขาย 13 ก.ย.นี้
รายงานข่าวจากบริษัทหลักทรัพย์จัดการกองทุน (บลจ.) ธนชาต  เปิดเผยว่า บริษัทจะเสนอขายกองทุนเปิดธนชาตตราสารภาครัฐ 12 (TG12) อายุโครงการประมาณ 6 เดือน  มูลค่าโครงการ 1,000 ล้านบาท ลงทุนขั้นต่ำ 5,000 บาท เสนอขายเพียงครั้งเดียว (IPO) ระหว่างวันที่ 13 - 20 ก.ย.2553 
กองทุน TG12 เป็นกองทุนที่เน้นลงทุนในหรือมีไว้ตราสารแห่งหนี้ที่เป็นตราสารภาครัฐไทย เช่น  ตั๋วเงินคลัง พันธบัตรรัฐบาลหรือพันธบัตรธนาคารแห่งประเทศไทย พันธบัตร ตั๋วแลกเงิน ตั๋วสัญญาใช้เงิน หุ้นกู้ หรือใบสำคัญแสดงสิทธิที่จะซื้อหุ้นกู้ ที่กระทรวงการคลังหรือกองทุนเพื่อการฟื้นฟูและพัฒนาระบบสถาบันการเงินเป็นผู้ออก ผู้สั่งจ่าย ผู้รับรอง ผู้รับอาวัล หรือผู้ค้ำประกัน  และหรือเงินฝาก หรือตราสารที่เทียบเท่าเงินสด หรือหลักทรัพย์หรือทรัพย์สินอื่น หรือการหาดอกผลโดยวิธีอื่นตามที่สำนักงานคณะกรรมการ ก.ล.ต.กำหนดหรือเห็นชอบให้กองทุนลงทุนได้ 
กองทุนดังกล่าวเป็นทางเลือกในการลงทุนให้กับผู้ลงทุนที่ต้องการลงทุนระยะสั้นในกองทุนที่เน้นลงทุนในตราสารความเสี่ยงต่ำภาครัฐ